Hans Jørgen Knudsen er taget til hingstekåring i Aalestrup med hesten Thorup Antærus. Her skal de igennem en lydighedstest. - Det er for at se, om man kan bruge den, og om den lystrer. Om det så går, som det skal, det vil tiden vise, siger pensionist Hans Jørgen Knudsen fra Thorup. Der findes kun knap 600 heste af racen 'Den Jyske Hest', og det er et problem, når man skal avle på dem. - Der findes kun jyske heste i Danmark. Du kan ikke tage til Belgien, Holland eller Frankrig og hente nogle og krydse ind. Derfor er det en lukket stambog, vi har kørt, siger Helle Dalsgaard, der er formand for foreningen ”Den Jyske Hest”. Lydighedstesten med Thorup Antærus går ikke godt. Hesten stejler og falder om på ryggen, så Hans Jørgen Knudsen afbryder testen. Kort tid efter stiller han dog op igen med en ny hest, Thorup Albert, som klarer lydighedstesten. - Det giver selvtillid igen. Den fik lige et knæk, men jeg ved, at der er andre, der har haft bøvl, men alle ved, at det er dyr, vi har med at gøre, siger pensionist Hans Jørgen Knudsen. Antallet af jyske heste er på tilbagegang, men foreningen håber alligevel, at netop en hingstekåring som den i dag kan være med til at fremme 'Den Jyske Hest'. - Der er mange yngre avlere, og jeg håber, der kommer flere til. Så jeg tror da på, at 'Den Jyske Hest' nok skal bestå, men det kræver planlægning, så vi ikke får for meget indavl, siger Helle Dalsgaard.
Den gamle danske hesterace ”Den jyske hest” er i tilbagegang, men et seriøst avlsarbejde forsøger at sikre mod indavl. I dag var der hingstekåring i Aalestrup for at fremme racen.